wickkiey/tamil-wikipedia-markdown huggingface dataset:
# துருக்கியில் சுற்றுலா


**துருக்கியில் சுற்றுலா** (Tourism in turkey) என்பது பெரும்பாலும் வரலாறு தளங்கள் மற்றும் அதனை சுற்றியுள்ள கடற்கரை உணவகங்களே ஆகும். துருக்கி கலாச்சாரம், மற்றும் சுகாதரப் பாதுகாப்புக்கான பிரபலமான இடமாகவும் மாறியுள்ளது.  

2019 ஆம் ஆண்டில் துருக்கி சுமார் 51 மில்லியன் வெளிநாட்டு சுற்றுலாப் பயணிகளை ஈர்த்தது . துருக்கி உலகின் ஆறாவது பிரபலமான சுற்றுலாத் தலமாக விளங்குகிறது.2015ல் சுமார் 41 மில்லியன் சுற்றுலா பயணிகளையும், 2016ம் ஆண்டு சுமார் 30 மில்லியன் சுற்றுலா பயணிகளையும் ஈர்த்தது. எனினும்,2016இல் 30 மில்லியனாக குறைந்த இந்த எண்ணிக்கை 2017ம் ஆண்டு 37.9 மில்லியனாக அதிகரித்தது. 2018ம் ஆண்டு 46.1 மில்லியனாக அதிகரித்தது.  

## முக்கிய இடங்கள்

### இசுதான்புல்

துருக்கியில் மட்டுமல்லாது உலகெங்கிலும் உள்ள மிக முக்கியமான சுற்றுலா தலங்களில் இசுதான்புல் ஒன்றாகும். இந்த நகரில் ஆயிரக்கணக்கான சுற்றுலா சார்ந்த தொழில்கள் உள்ளன. துருக்கியின் மிகப்பெரிய நகரமான இசுதான்புல் பைசாந்தியன் மற்றும் உதுமானியப் பேரரசுகளின் வரலாற்று சிறப்பு மிக்க இடங்களை கொண்டுள்ளது. இதில் சுல்தான் அகமது பள்ளிவாசல், ககியா சோபியா, தாப்கபி அரண்மனை, பசிலிக்கா தொட்டி, கலாட்டா கோபுரம், கிராண்ட் பசார், மற்றும் போரா அரண்மனை உணவகம் போன்றவை அடங்கும். ஐரோப்பாவின் மிகபெரிய வணிக வளாகமாக இருக்கும் அக்மர்கெசு போன்ற வணிக வளாகங்களும் இங்கு இருக்கின்றன.  

சனவரி 2013இல், துருக்கி அரசாங்கம் இசுதான்புல்லில் உலகில் மிகபெரிய விமான நிலையத்தை கட்டபோவதாக அறிவித்தது. இந்த நடவடிக்கைக்காக 7 பில்லியன் யூரோக்களை முதலீடு செய்துள்ளது. மேலும் இந்த திட்டத்தினை நான்கு பகுதிகளாக பிரித்துள்ளது. திட்டத்தின் முதல் பகுதி 2017ல் முடிக்கப்பட்டது.  

சமீபத்திய ஆண்டுகளில் துருக்கிக்கு சுற்றுலா பயணிகளின் வருகை தொடர்ந்து வீழ்ச்சியடைந்தன. இதன் விளைவாக இசுதான்புல்லுக்கு, வருகை தரும் வெளிநாட்டு சுற்றுலாப் பயணிகளிண் எண்ணிக்கை 2016 இல் 9.2 மில்லியனாகக் குறைந்தது. இது 2015வுடன் ஒப்பிடும்போது 26 சதவீதம் குறைந்துள்ளது.  

### பிற இடங்கள்

தியர்பாகர் ஒரு முக்கியமான வரலாற்று நகரமாகும். இருப்பினும் ஆயுத மோதல்களால் இங்கு சிறிய அளவில் சுற்றுலா நடவடிக்கையே உள்ளது.  

அங்காராவும் ஒரு வரலாற்று பழமையான நகரமாகும். இது சுற்றுலா நகரமல்ல என்றாலும் வழக்கமாக கப்படோசியா செல்லும் வழியில் பயணிகளுக்கு ஒரு நிறுத்தமாகும். இந்த நகரம் ஒரு சிறந்த கலாச்சார நகரமாகத் திகழ்கிறது. மேலும் பல அருங்காட்சியகங்களையும் கொண்டுள்ளது. துருக்கிய சுதந்திரப் போரின் தலைவரும் துருக்கி குடியரசின் நிறுவனரும், முதல் குடியரசுத்தலைவருமான முஸ்தபா கெமால் அத்தாதுர்க்கின் நினைவுக் கல்லறை அங்காராவில் அமைந்துள்ளது.  

## சுற்றுலா வளர்ச்சி

2000 மற்றும் 2005க்கு இடையில் துருக்கியில் வெளிநாட்டு சுற்றுலாப் பயணிகளின் வருகை கணிசமாக அதிகரித்ததுள்ளது. இது 8 மில்லியனிலிருந்து 25 மில்லியனாக அதிகரித்துள்ளது. இதனால் துருக்கி வெளிநாட்டு பார்வையாளர்களுக்கான உலகின் முதல் 10 இடமாக மாறியது. 2005 ஆம் ஆண்டு துருக்கியின் வருவாய் 20.4 பில்லியன் அமெரிக்க டாலர்களாக இருந்தது. இது துருக்கியை உலகின் முதல் 10 பெரிய வரவாய் உரிமையாளர்களில் ஒன்றாய் மாற்றியது. உலக சுற்றுலாதுறையின்படி துருக்கி உலகின் 6 வது பிரபலமான சுற்றுலாத் தலமாகவும், ஐரோப்பாவில் 4வது இடமாகவும் இருந்தது. 2014 ஆம் ஆண்டு அதிகபச்சமாக துருக்கி 42 மில்லியன் வெளிநாட்டு சுற்றுலா பயணிகளை ஈர்த்தது. ஆனால் 2016 ஆம் ஆண்டில், சுமார் 30 மில்லியன் சுற்றுலா பயணிகள் மட்டுமே துருக்கிக்கு வருகை தந்தனர்.
# பெரிய மலையாளி

**பெரிய மலையாளி** எனப்படுவோர் மலையாளி (மலையாள கவுண்டர்) பழங்குடி வகுப்பில் காணப்படும் பெரிய அண்ணன் (பெரிய மலையாளி), நடு அண்ணன் (கொல்லி மலையாளி), சின்ன அண்ணன் (பச்சை மலையாளி) என்னும் மூன்று உட்பிரிவுகளில் முதல் பிரிவைச் சார்ந்தவர்கள் ஆவர். இவர்கள் மலையைச் சார்ந்து வாழ்வதால் மலைவாழ் மக்கள் எனவும் **மலையாளி** எனவும் அழைக்கப்படுகின்றனர்.  

பெரிய மலையாளிகள் கல்வராயன் மலையிலும், சேர்வராயன் மலையிலும், சித்தேரியிலும் வாழ்கின்றனர். இவர்களைக் கல்வராயர் (**கல்ராயர்)** என்றும் கூறுவர். இவர்கள், தங்களைக் **காராளர்** என்றும் காராளக் கவுண்டர் என்ற வேறு பெயராலும் குறிப்பிடுகின்றனர். 'காராளர்' என்ற பெயர் மலையாளத்தின் மற்றொரு பெயரான 'கேரளம்' என்பதனோடு தொடர்புடையது என்று சிலர் கருதுகின்றனர். மலையாளிகளின் ஒருசில பழக்க வழக்கங்கள் கேரள மக்களின் பழக்க வழக்கங்களை ஒத்திருப்பதால் அவ்வாறு கருதுகின்றனர் போலும். காராளர் என்ற சொல்லின் ஆட்சி 'உழவர்' என்ற பொருளில் பண்டைத் தமிழ் நூல்களில் மலிந்து காணப்படுகின்றது. கம்பர் கூட, "கார் நடக்கும்படி நடக்கும் காராளர் தம்முடைய ஏர் நடக்கும் எனின் புகழ்சால் இயலிசை நாடகம் நடக்கும்'- என்று கூறுகிறார்.
# கொல்லி மலையாளி

**கொல்லி மலையாளி** எனப்படுவோர் மலையாள கவுண்டர் (மலையாளி) பழங்குடி வகுப்பில் காணப்படும் பெரிய அண்ணன் (பெரிய மலையாளி), நடு அண்ணன் (பச்சை மலையாளி), சின்ன அண்ணன் (கொல்லி மலையாளி) என்னும் மூன்று உட்பிரிவுகளில் மூன்றாவது பிரிவை சார்ந்தவர்கள் ஆவர். இன்று நாமக்கல் மாவட்டத்திலுள்ள கொல்லி மலையை மையமாக கொண்டு வாழ்கின்றனர். இவர்கள் மலையைச் சார்ந்து வாழ்வதால் மலைவாழ் மக்கள் எனவும் **மலையாளி** எனவும் மலையாள கவுண்டர் எனவும் அழைக்கப்படுகின்றனர். இவர்களின் உண்மையான இனப்பெயர் காராளர் அல்லது காராளக் கவுண்டர் ஆகும்.  

## வாழுமிடங்கள்
கொல்லி மலையாளிகள் நாமக்கல், ஆத்தூர் வட்டங்களிலுள்ள கொல்லி மலையிலும், போத மலையிலும், போத மலைக்கும் ஜெருகுமலைக்கும் இடைப்பட்ட பள்ளத்தாக்கிலும், பால மலையிலும், பருகூர் மலையிலும், காளி மலையிலும் வாழ்கின்றனர். கொல்லி மலையில் இவர்கள் நான்கு பிரிவினராகப் பிரிந்து வாழ்கின்றனர். இவர்களில் முதல் இரண்டு பிரிவினரான முந்நாட்டு மலையாளிகளும், நானாட்டு மலையாளிகளும் முறையே நாமக்கல் வட்டத்தில் உள்ள சேலூர், வேலப்பூர் என்ற இடங்களில் பெரும்பாலும் வாழ்கின்றனர். மற்ற இரண்டு பிரிவினரான அஞ்சூர் (ஐந்து ஊர்) மலையாளிகளும், மூனூர் (மூன்று ஊர்) மலையாளிகளும் ஆத்தூர் வட்டத்திலே வாழ்கின்றனர். ﻿அஞ்சூர் மலையாளிகள் பயில், திருப்புலி, எடப்புலி, பிறகரை, சித்தூர் நாடுகளில் 7000 (1962-இற்கு முந்தைய கணக்கு) பேர் வாழ்கின்றனர். மூனூர் மலையாளிகள் குண்டுனி, அலத்தூர், பலாப்பாடி நாடுகளில் 1500 (1962-இற்கு முந்தைய கணக்கு) பேர் வாழ்கின்றனர். அஞ்சூர் மலையாளிகள் பயில் நாட்டைச் சேர்ந்த ‘பெரிய பட்டக்காரனின்’ ஆணைக்கு அடங்கியவர்கள். இப்பட்டக்காரன் பதவி ஒரே குடியில் தலைமுறையாக வருவது. ஆனால் அரசன் என்று அவன் அழைக்கப்படுவதில்லை. அரசனுக்குரிய அங்கங்களும் அவனுக்குக் கிடையாது.  

பெரிய மலையாளிகளும் பச்சை மலையாளிகளும் பச்சை குத்திக் கொள்ளும் பழக்கத்தை அனுமதிக்கின்றனர். ஆனால் கொல்லி மலையாளிகள் இதை அறவே வெறுக்கின்றனர். பச்சை குத்திக் கொண்ட யாரையும் தங்கள் வீட்டிற்குள் இவர்கள் நுழைய விடுவதில்லை.
# முதலியார் கல்வி அறக்கட்டளை


**முதலியார் கல்வி அறக்கட்டளை** (The Mudaliyar Educational Trust) என்பது 1971 நவம்பர் 24 அன்று நிறுவப்பட்டது. இந்த அறக்கட்டளை ஈரோடு, திருப்பூர் மாவ்வட்டத்தில் உள்ள செங்குந்தர் கைக்கோள முதலியார் சமூகத்தின் கல்வி முன்னேற்றத்துக்காக டாக்டர் ஆர். ஏ. என். முத்துசாமி முதலியாரின்]] முயற்சியால் உருவாக்கப்பட்டது.  

இதன் தற்போதைய கவனம் செலுத்தும் பகுதிகளாக கல்வி மற்றும் வேலைவாய்ப்பு வழங்குதல் ஆகியவை உள்ளன.  
## இந்த அறக்கட்டளையின் கீழ் செயல்ப்படும் கல்வி நிறுவனங்கள்
- ஈரோடு கலை மற்றும் அறிவியல் கல்லூரி
- டாக்டர் ஆர். ஏ. என். எம் கலை மற்றும் அறிவியல் கல்லூரி
- ஈ. ஐ. டி பாலிடெக்னிக் கல்லூரி
- காமாட்சி அம்மன் தொழில்துறை பயிற்சி நிறுவனம்
# ஏகலைவா விளையாட்டு அரங்கம்


**ஏகலைவா விளையாட்டு அரங்கம்** *(Eklavya Sports Stadium)* இந்தியாவின் உத்தரப்பிரதேச மாநிலத்திலுள்ள ஆக்ரா நகரில் அமைந்துள்ள துடுப்பாட்ட அரங்கமாகும். மகாபாரத காலத்திய இந்தியாவின் மிகவும் பிரபலமான மாணவரான ஏகலைவன் பெயர் இந்த அரங்கத்திற்கு சூட்டப்பட்டுள்ளது. மைதானத்தில் ஒளிவெள்ளமூட்டும் மின்விளக்கு வசதி செய்யப்பட்டுள்ளதால் இங்கு பகல்-இரவு போட்டிகளை நடத்த முடியும்.  

இந்தியத் துடுப்பாட்டக் கட்டுப்பாட்டு வாரியம் எதிர்பார்க்கும் அனைத்து விதிமுறைகளையும் கருத்தில் கொண்டு இவ்வரங்கம் உருவாக்கப்பட்டுள்ளது இதனால் இங்கு ரஞ்சி கோப்பை போட்டிகளை விளையாட முடியும். 2008 ஆம் ஆண்டு உத்தரபிரதேச மாநில 16 வயதுக்குட்பட்டவர்களுக்கும் ராசத்தான் மாநில 16 வயதுக்குட்பட்டவர்களுக்கும் இடையில் விசய் மர்ச்சண்ட் நினைவு கோப்பை போட்டியை நடத்தியபோது ஏகலைவா விளையாட்டு அரங்கம் நிறுவப்பட்டது.  

1997 ஆம் ஆண்டு நடைபெற்ற ஈரோ ஓண்டா மகளிர் உலகக் கோப்பை போட்டித் தொடரில் நெதர்லாந்து மகளிர் தேசிய கிரிக்கெட் அணிக்கும் மேற்கிந்திய தீவுகள் மகளிர் கிரிக்கெட் அணிக்கும் இடையிலான மகளிர் போட்டி நடைபெறுவதாக திட்டமிடப்பட்டு ஆட்டம் நடைபெற சாத்தியம் இல்லாத்தால் பின்னர் கைவிடப்பட்டது.Women's ODI</ref>  

## இதுவரை நடைபெற்ற ஒருநாள் போட்டிகள்

| அணி (1) | அணி (2) | வெற்றி | வித்தியாசம் | ஆண்டு | குறிப்பு |
| --- | --- | --- | --- | --- | --- |
| நெதர்லாந்து | மேற்கிந்திய தீவுகள் | கைவிடப்பட்டது | 1997 |  |  |
# சதார் பசார் விளையாட்டரங்கம்



**சதார் பசார் விளையாட்டரங்கம்** *(Sadar Bazar Stadium )* இந்தியாவின் உத்தரப்பிரதேச மாநிலத்திலுள்ள ஆக்ரா நகரில் அமைந்துள்ள பல்நோக்கு விளையாட்டு அரங்கமாகும். துடுப்பாட்டம், கால்பந்தாட்டம் மற்றும் இதர விளையாட்டுகள் இங்கு பிரதானமாக நடைபெறுகின்றன. இந்த அரங்கத்தில் 1934 ஆம் ஆண்டில் 17 ரஞ்சி கோப்பை போட்டிகள் நடைபெற்றுள்ளன. ஒருங்கிணைந்த மாகாண துடுப்பாட்ட அணி தில்லி துடுப்பாட்ட அணிக்கு எதிராக விளையாடிய ரஞ்சிக் கோப்பை போட்டியில் தில்லி தனது முதலாவது இன்னிங்சில் 37 ஓட்டங்களுக்கு அனைத்து ஆட்டக்காரர்களையும் இழந்தது.. 1966 ஆம் ஆண்டு முதல் 1987 ஆம் ஆண்டு வரை மேலும் 16 போட்டிகள் இங்கு நடைபெற்றுள்ளன. ஆனால் அதன் பின்னர் அரங்கத்தில் எந்த துடுப்பாட்ட போட்டியும் நடைபெறவில்லை.
# ஆக்ரா மாவட்ட மருத்துவமனை


**ஆக்ரா மாவட்ட மருத்துவமனை** *(District Hospital, Agra)* இந்தியாவின் உத்திரப் பிரதேச மாநிலத்திலுள்ள ஆக்ராவில் அரசு நடத்தும் ஒரு மருத்துவமனையாகும். மகாத்மா காந்தி சாலை, சிப்பிட்டோலா, ஆக்ரா, உத்திரப்பிரதேசம் 282001 என்ற முகவரியில் இம்மருத்துவமனை இயங்கி வருகிறது. ஆக்ரா மாவட்ட மக்களுக்கு இம்மாவட்ட மருத்துவமனை சேவையளிக்கிறது.  

2016 ஆம் ஆண்டு நிலவரப்படி, இந்த மருத்துவமனையில் 100 பொதுப் படுக்கைகள், 12 அவசரச் சிகிச்சை படுக்கைகள் மற்றும் 6 தனியார் படுக்கைகள் என 112 படுக்கைகள் இருந்தன. பணிபுரியும் ஊழியர்களின் மொத்த எண்ணிக்கை 160 ஆகும், 56 மருத்துவர்கள், 44 துணை மருத்துவ பணியாளர்கள் மற்றும் இதர பணியாளர்கள் 60 பேர் என்பது மொத்த பணியாளர்க்களின் வகைப்பாடு ஆகும். மருத்துவர்களில் 53 பேர் சிறப்பு நிபுணர்களாக இருந்தனர்.  

இம்மாவட்ட மருத்துவமனை இந்திய மருத்துவ குழுவின் சட்டம் 1956 இன் கீழ் அங்கீகரிக்கப்பட்டுள்ளது. ஆக்ராவில் உள்ள லேடி லியால் மருத்துவமனை ஆக்ரா மாவட்ட மருத்துவமனையுடன் மகப்பேறியல் மற்றும் பெண்ணோயியல் துறைகளுடன் இணைக்கப்பட்டுள்ளது.
# சிறீ சபாரத்தினம்

**சுந்தரம் சிறீ சபாரத்தினம்** (*Sri Sabaratnam*, 28 ஆகத்து 1952 - 6 மே 1986) என்பவர் தமிழீழ விடுதலைப் போராளியும், தமிழீழ விடுதலை இயக்கத்தின் முன்னாள் தலைவரும் ஆவார்.  

## பிறப்பு
இலங்கை வடக்கு மாகாணம், யாழ்ப்பாணத்தில் கல்வியங்காடு எனும் ஊரில் 1952 ஆகஸ்ட் 28 இல் சுந்தரம்பிள்ளை முதலியார் - ராஜலட்சுமி தம்பதியினருக்கு மூன்றாவது மகனாகப் பிறந்தார். இவருக்கு கந்தசாமி, பாக்கியம், செல்வரத்தினம், ஜெயராணி எனும் நான்கு சகோதரர்கள் உள்ளனர்.  

## கல்வி
இவர் யாழ்ப்பாணம் செங்குந்த இந்துக் கல்லூரியில் தனது கல்விச் செயற்பாடுகளை முடித்தார். மேலும் உயர்தர பரீட்சையில் சிறந்த சித்தி பெற்று பல்கலைக்கழகத்திற்கு தெரிவான அவர் பல்கலைக்கழக படிப்பை புறம்தள்ளிவிட்டு தமிழீழ விடுதலைக்காக தன்னை அர்ப்பணித்துக்கொண்டார்.  

## தொண்டுகள்
இவர் சிறுவயதிலேயே தமிழ் சார்ந்த உணர்வை தன்னிடையே வளர்த்துக்கொண்டது மட்டுமல்லாமல் பிறரிற்கும் புகட்டினார். பல்கலைக்கழக மாணவர்கள் மனதில் விடுதலை உணர்வை ஊட்டினார். இளைஞர்களை விடுதலை பற்றி சிந்திக்க வைத்தார். அவர் விடுதலை கிடைக்கும்வரை திருமணம் செய்வதில்லை என்று சபதம் செய்தவர். ஆரம்ப காலத்தில் இயங்கிவந்த தமிழ் ஈழ விடுதலை இயக்கம் இவரின் தலைமையில் உருவாக்கப்பட்டது ஆகும்.  

இவர் தமிழீழ விடுதலைப் போராட்டத்தில் ஈடுபட்ட காலங்களில் ஈழ தமிழ் மக்களுக்காக சிறைச்சாலைகளிற்கு சென்றுள்ளார். அங்கு அவரை உயரமான சிறீ (Tall Sri) என்று அடையாளப்படுத்தினர்.  

## இறப்பு
தமிழ் ஈழ விடுதலை இயக்கம் மற்றும் தமிழீழ விடுதலைப் புலிகள் இயக்கம் இரண்டும் காலப்போக்கில் ஒன்றாக இணைந்து தமிழீழத்தை மீட்டெடுக்க போராடும் என்ற கனவுடன் சிறீ சபாரத்தினம் இருந்த நிலையில் மாறாக பிரபாகரன் தமிழ் ஈழ விடுதலை இயக்கத்தில் இருந்தபோது அவரால் தமிழ் ஈழ விடுதலை இயக்கத்திற்குள் கொண்டு வரப்பட்ட ஒருசில நபர்களை வைத்து சிறீ சபாரத்தினத்தைக் கொலைசெய்ய பிரபாகரனால் திட்டமிடப்பட்டது. இந்தியாவில் வைத்தும் சிறீ சபாரத்தினத்தைக் கொல்ல தமிழீழ விடுதலைப் புலிகள் இயக்கத்தினர் திட்டம் தீட்டினர். இறுதியில் 6 மே 1986 அன்று விடுதலைப் புலிகளின் தளபதி கிட்டுவின் தலைமையில் சென்ற தமிழீழ விடுதலைப் புலிகள் இயக்கக் குழு ஒன்றினால் யாழ்ப்பாணத்தில் கோண்டாவில் பகுதியில் ஓர் புகையிலைத் தோட்டத்தில் வைத்து சிறீ சபாரத்தினத்தை கொன்றனர்.
# குருபா



**குருபா** (*Kuruba*) (**குருபா கவுடா**, **குருமா** மற்றும் **குரும்பர்** என்றும் அழைக்கப்படுகின்றனர்) என்பவர்கள் இந்திய மாநிலமான கருநாடகாவைச் சேர்ந்த ஓர் இனக்குழுவினர் ஆவர். அங்கு இவர்கள் மூன்றாவது பெரிய இனக்குழுவாக உள்ளனர். இவர்கள் தமிழ்நாடு, ஆந்திரா மற்றும் தெலுங்கானா ஆகிய மாநிலங்களிலும் வாழுகின்றனர். இச்சமூகத்தின் பாரம்பரிய தொழில், கால்நடை மேய்ச்சல் ஆகும்.  

## சொற்பிறப்பியல்
கன்னடத்தில், செம்மறி ஆடு என்று பொருள்படும் *குரி* என்பதிலிருந்து *குருபா* என்ற சொல் உருவானது. இவர்களின் பாரம்பரிய முதன்மைத் தொழிலாக மேய்ச்சல் உள்ளது. இன்றும் பலர் நாடோடி வாழ்க்கையினை மேற்கொள்கின்றனர்.  

## வரலாறு
பாரம்பரிய வட்டாரங்களின் கூற்றுப்படி விஜயநகர சாம்ராஜ்யத்தின் நிறுவன வம்சமான சங்கமா வம்சத்தை குருமா அல்லது குருபாக்கள் தோற்றுவித்தனர். மகாராட்டிராவின் மத மரபு அறிஞர் ராம்சந்திர சிந்தமன் தேரே கருத்துப்படி:  

தென்இந்திய வரலாறு, தென்இந்திய அரச வம்சங்கள் குறித்த தெளிவான கருத்துக்களைத் தெரிவிக்கின்றது. ஆயர், மேய்ச்சல் குழுக்கள் சந்திர பரம்பரை வழித்தோன்றலான சத்திரியர்கள் என்ற பெருமையுடன் 'யாதவர்கள்' என்ற அந்தஸ்தினை பெறுகின்றனர். தென்னிந்தியாவின் பல்வேறு வம்சங்கள், பல்லவர்கள் முதல் யாதவராயர்கள் வரை, ஆயர், மேய்ச்சல் குழுக்களின் உறுப்பினர்களாகவும் குருபா பரம்பரையைச் சேர்ந்தவர்களாகவும் உள்ளனர்.  

## தற்போதைய நிலை
கருநாடகாவின் கிழக்குப் பகுதிகளில் குருபா சமூகத்தினர் முக்கியமாக வசிக்கின்றனர். இந்தப் பகுதி உடைக்கப்பட்ட மலைகள் மற்றும் ஆறுகளால் காணப்படும் ஒரு பீடபூமியாகும். இந்தப் பகுதியில் உள்ள மண் முக்கியமாக சிவப்பு மண் மற்றும் சிவப்பு மணல் கலந்த களிமண் ஆகும், இது விவசாயத்திற்குப் பொருந்தாது. இங்கு தாழ்வான மலைகள் மற்றும் சமவெளிகள் புதர்கள் மற்றும் பாறைகள் நிறைந்த நிலப்பரப்பைக் கொண்டுள்ளன, இது மேய்ச்சல் வாழ்க்கை முறைக்கு ஏற்றது.  

குருபாக்கள் பாரம்பரியமாக மனிதகுலத்திற்கு மாறான மேய்ச்சல் தொழிலை கடைப்பிடித்தனர். ஒரு காலத்தில் கம்பிளி நெசவு என்பது இரண்டாம் நிலை வாழ்வாதாரமாக இருந்தது, ஆனால் அது பெரும்பாலும் 20 ஆம் நூற்றாண்டில் மறைந்துவிட்டது. மேய்ச்சல் நிலம் காணாமல் போனதால், அவர்கள் விவசாயம் செய்யும் நிலத்திற்கு குடியேறி வருகின்றனர், சிலர் நில உரிமையாளர்களாகவும், மற்றவர்கள் குத்தகைதாரர்களாகவும் உள்ளனர். இன்று, ஹட்டிகங்கன் குருபாக்களில் பெரும்பாலோர் விவசாயம் மற்றும் கால்நடை வளர்ப்பைப் பின்பற்றுகிறார்கள், மேலும் பல உன்னிகங்கன் குருபாக்களும் விவசாயிகளாக உள்ளனர். ஆனால் சிலர் உள்ளூர் விவசாயிகளுடன் ஒரு கூட்டு உறவில் செம்மறி ஆடுகள் மற்றும் மாட்டு சாணத்தையும் விற்கிறார்கள்.
# லோஃபோடன் தீர்மானம்

**லோஃபோடன் தீர்மானம்** (Lofoten Declaration) என்பது ஒரு பன்னாட்டு அறிக்கையாகும். ஐதரோகார்பன் ஆய்வுகளை முடிவுக்குக் கொண்டு வர வேண்டும் என்றும் காலநிலை மாற்றத்தைக் குறைக்கும் நோக்கத்திற்காக புதைபடிவ எரிபொருள் இருப்புக்களை மேலும் விரிவுபடுத்தவும் இப்பிரகடனம் அழைக்கிறது. காலநிலை மாற்றத்தை எதிர்த்துப் போராடி, பல்லுயிரியலைப் பாதுகாக்க முயற்சிக்கும் குறைந்த கார்பன் பொருளாதாரத்திற்காக, தொழிலாளர்களின் உரிமைகள் மற்றும் வாழ்வாதாரங்கள் பாதிக்கப்படா கட்டமைப்புடன் புதைபடிவ எரிபொருள் பயன்பாட்டை விலக்கவும் முற்றிலுமாக அப்பயன்பாட்டை விட்டு வெளியேறவும் லோஃபோடன் தீர்மானம் முயற்சிக்கிறது. புதைபடிவ எரிபொருள் பிரித்தெடுப்பதில் இருந்து அதிக லாபம் ஈட்டிய பொருளாதார நாடுகள் ஆரம்பகால தலைமைக்கான கோரிக்கைகளை உறுதிப்படுத்திக்கொண்டு பல்வேறு வகைப்பட்ட குழுவினர் கையெழுத்திட்டுள்ளனர். இந்த அறிவிப்பு லோஃபோடன் தீவுக்கூட்டத்திற்காகப் பெயரிடப்பட்டது. இங்கு பொது அக்கறை காரணமாக கடலோரப் பரப்புகளில் பெட்ரோலிய இருப்பு வெற்றிகரமாக பாதுகாக்கப்பட்டுள்ளது.  

76 நாடுகளைச் சேர்ந்த 600 அமைப்புகள் இத்தீர்மானத்தில் கையொப்பமிட்டுள்ளன. இந்த அறிவிப்பு நார்வே அரசாங்கத்தை புதைபடிவ எரிபொருள் பிரித்தெடுப்பு ஆய்வு மற்றும் உற்பத்தியில் முதலீடு செய்வதிலிருந்து விலகிச்செல்ல உதவியதாக நம்பப்படுகிறது.
# கானகத் தீ உமிழ்வுகள்

**கானகத் தீ உமிழ்வுகள்** *(Wildland fire emissions)* ஆயிரக்கணக்கான ஆண்டுகளாக உலக உயிர்க்கோளத்தின் ஒரு பகுதியாக நிகழ்ந்து வருகின்றன. முக்கியமாக வனப்பகுதி தீ உமிழ்வுகளில் பைங்குடில் வாயுக்களும் மனித ஆரோக்கியத்தையும் நலனையும் பாதிக்கும் பல மாசுகளும் கலந்துள்ளன.  

| கார்பனீராக்சைடு | 1564.8 | 71.44% |  |
| --- | --- | --- | --- |
| நீர் | 459.2 | 20.97% |  |
| கார்பனோராக்சைடு | 120.9 | 5.52% |  |
| வளிமண்டலத் துகள்மங்கள் &lt;2.5μ | 10.3 | 0.47% |  |
| நைட்ரிக் ஆக்சைடு | 8.5 | 0.39% |  |
| மீத்தேன் | 5.9 | 0.27% |  |
| ஆவியாகும் கரிமச் சேர்மம் | 5.2 | 0.24% |  |
| கரிமக் கார்பன் | 5.2 | 0.24% |  |
| மீத்தேன் அல்லாத நீரகக்கரிமம் | 4.3 | 0.20% |  |
| வளிமண்டலத் துகள்மங்கள் &gt; 10μ | 3.8 | 0.17% |  |
| வளிமண்டலத் துகள்மங்கள் &lt;10μ and &gt;2.5μ | 1.9 | 0.09% |  |
| தனிமநிலை கரிமம் | 0.4 | 0.02% | } |
தொழிற்புரட்சிக்கு முந்தைய சகாப்தத்துடன் ஒப்பிடுகையில் அமெரிக்காவில் கானகத் தீ உமிழ்வுகள் விகிதாச்சார அளவில் 90 சதவிகிதம் குறைக்கப்பட்டுள்ளது. விவசாயம் மற்றும் நகரமயமாக்கல் போன்ற நில பயன்பாட்டு மாற்றங்கள் இந்த குறைவுக்கு 50 சதவிகித காரணமாகின்றன. நிலத்தை துண்டு துண்டாகப் பிரித்தல், நிலம் அடக்குமுறை நடவடிக்கை போன்ற நில மேலாண்மை முடிவுகள் பொன்றவை எஞ்சியிருக்கும் பிற காரணங்களாகும். தொழில்துறை உற்பத்தி, போக்குவரத்து, வேளாண்மை போன்ற மானுடவியல் நடவடிக்கைகளும் வனப்பகுதி தீயின் வளிமண்டல உமிழ்வுகளை மாற்றியமைத்தன  
பின்வரும் விளக்கப்படங்கள் தொழிற்புரட்சிக்கு முந்தைய கானகத் தீ உமிழ்வுகளை சமகால உமிழ்வுகளுடன் ஒப்பிடுகின்றன.  

பைங்குடில் வளிம உமிழ்வுகளுக்கு மேலதிகமாக உமிழப்படும் துகள்கள் மற்றும் வெளியிடப்படும் புகை ஆகியவை சூரிய கதிர்வீச்சை சிதறடிக்கலாம் அல்லது உறிஞ்சலாம். குறிப்பாக பனி அல்லது பனிப்பாறைகளில் சூரிய ஒளியைப் பாதிக்கின்ற வகையில் அவை படியலாம்.
# ஐதராபாத் மெட்ரோ


**ஐதராபாத் மெட்ரோ (Hyderabad Metro)** என்பது விரைவுப் போக்குவரத்து ஐதராபாத், தெலங்காணா, இந்தியா நகரத்தின் பொதுப் போக்குவரத்துத் தேவைக்கான ஒரு திட்டமாகும். இத்திட்டத்தின்படி தொடருந்துகள் அதற்கென உருவாக்கப்படுகின்ற இருப்புவழிகளில் தனியே இயக்கப்படும். இவ்வாறு உருவாக்கப்படும் இருப்பு வழிகளின் தண்டவாளங்கள், மேம்பாலங்கள் அல்லது நிலத்தடியில் கட்டப்படும். மியன்பூர் முதல் நாகோல் வரை 24 மெட்ரோ நிலையங்களுடன் 29 கிலோமீட்டர் (18 மைல்) இந்த வழித்தடம் 28 நவம்பர் 2017 அன்று பிரதமர் நரேந்திர மோதி திறந்து வைத்தார்.  

## வரலாறு
மெட்ரோ ரயில் திட்டம் முதலில் ஆந்திர மாநிலம் பிரியும் முன் முதல்வர் நா. சந்திரபாபு நாயுடு 2003 ஆண்டு இதற்கான முயற்சியில் ஈடுபட்டார். ஐதராபாத் தொடர்ந்து வளர்ந்து வருவதால் பொது போக்குவரத்து போதுமான அளவில் இல்லாமலும் தொடர் போக்குவரத்து நெரிகல்களால் ஆந்திர அரசு மத்திய நகர்ப்புற மேம்பாட்டு அமைச்சகத்திடம் கொரிக்கை வைத்தன் காரணமாக ஐதராபாத் மெட்ரோ திட்டத்துக்கு ஒப்புதல் அளித்தது. மேலும் தில்லி மெட்ரோ நிறுவனத்துக்கு திட்டவரைவினை உருவாக்க கோரியது.  

2007 ஆம் ஆண்டு ஐதராபாத் மெட்ரோ நிறுவனத்தின் நிர்வாக இயக்குநராக என்.வி.ரெட்டி நியமிக்கப்பட்டார். அதே ஆண்டு மத்திய அரசு முதல் கட்டமாக 1639 கோடி ஒதுக்கியது.  

## விருதுகள் மற்றும் பரிந்துரைகள்
ஐதராபாத் மெட்ரோ திட்டம் பெப்ரவரி-மார்ச் 2013 இல் நியூயார்க்கில் நடைபெற்ற உலகளாவிய உள்கட்டமைப்பு கண்காட்சியில் சிறந்த 100 உலகளாவிய உள்கட்டமைப்பு திட்டங்களில் ஒன்றாக காட்சிப்படுத்தப்பட்டது.  

2015 ஆம் ஆண்டு L&T ஐதராபாத் மெட்ரோ திட்டம் (LTMRHL) சிறந்த மனிதவளம் மற்றும் திறமையான திட்டமிடலுக்கான விருது கிடைத்தது.' category.  

2018 ஆம் ஆண்டு ரசூல்பூரா, பாரடைஸ் மற்றும் பிரகாஷ் நகர் மெட்ரோ நிலையங்களுக்கு **இந்திய பசுமை கட்டிடங்கள் அவை (IGBC)** பசுமை எம்.ஆர்.டி.எஸ் பிளாட்டினம் விருது வழங்கியது.  

2018 ஆம் ஆண்டு இந்திய அரசு ஐதராபாத் மெட்ரோவுக்கு சிறப்பான நகர்ப்புற போக்குவரத்து திட்டம் என்று தேர்வு செய்து விருது வழங்கியது.  

## தற்போதைய நிலை
தற்போது, ​​ஐதராபாத் மெட்ரோவில் 57 நிலையங்கள் உள்ளன. அறிவிப்பு பலகைகள் மற்றும் மின்னணு காட்சி வழிகாட்டிகள் நகரும் படிகட்டுகள் மற்றும் லிஃப்ட் ஆகியவற்றைக் கொண்டுள்ளன. இந்த நிலையங்களில் இணைப்வு சாலைகள் உள்ளன, மற்ற பொது போக்குவரத்துகளை பயன்படுத்த இணைப்புகள் ஏற்படுதடுத்தப்பட்டுள்ளது.  

| வழித்தடம் | முதல் செயல்பட துவங்கியது | விரிவாக்கத்திற்கு பிறகு பயன்பாட்டுக்கு | நிலையங்கள் | நீளம் | முனையம் | இரும்புப் பாதை
(mm) | மின்னாற்றல் | இயக்கும் நேரம் (நிமிடங்கள்) |
| --- | --- | --- | --- | --- | --- | --- | --- | --- |
| **<span>சிவப்பு</span>** | 29 நவம்பர் 2017 | 24 செப்டம்பர் 2018 | 27 | மியன்பூர் | எல்.பி.நகர் மெட்ரோ நிலையம் | 1435 | 25 kV OHE | 2 |
| **<span>நீலம்</span>** | 29 நவம்பர் 2017 | 29 நவம்பர் 2019 | 23 | ரைடர்க் | 1435 | 25 kV OHE | 2 |  |
| **<span>பச்சை</span>** | 7 பெப்ரவரி 2020 | 10 | ஜூபிலி பேருந்து நிலையம் | எம்.ஜி பேருந்து நிலையம் | 1435 | 25 kV OHE |  |  |
| 57 | **** | } |  |  |  |  |  |  |
# வாழ்க்கை மரம் (பகுரைன்)



**வாழ்க்கை மரம்** (Tree of Life) என்பது பகுரைனில் 9.75 மீட்டர் (32 அடி) உயரமுள்ள ஒரு மணல் மேட்டின் உச்சியில் நிற்கும் 400 ஆண்டுகளுக்கு மேல் பழமையான வன்னி மரமாகும். இது அரேபிய பாலைவனத்தின் தரிசு பகுதியில் உள்ள ஒரு மலையில், பகுரைனின் மிக உயரமான இடமான ஜெபல் துக்கானிலிருந்து 2 கிலோமீட்டர் (1.2 மைல்) தொலைவிலும், மனாமாவிலிருந்து 40 கிலோமீட்டர் தொலைவிலும் உள்ளது.  

பகுரைனில் ஆண்டு முழுவதும் மழை இருப்பதில்லை. இப்பகுதியில் ஒரு சொட்டு நீர் கூட இல்லாததால் பல மைல் தூரத்திற்கு ஒரு தாவரத்தையும் காண முடியாது. ஆனாலும், மரம் எவ்வாறு உயிர்வாழ்கிறது என்பது உறுதியாகத் தெரியவில்லை. இதன் வேர்கள் 50 மீட்டர் ஆழத்தில் உள்ளன. அவை தண்ணீரை அடைய போதுமானதாக இருக்கலாம். நீண்ட காலத்திற்கு முன்பு இங்கு ஏராளமான நீர் இருந்திருக்கலாம். மேலும் இப்பகுதி பசுமையான தாவரங்கள் மற்றும் விலங்கினங்களைக் கொண்ட வெப்பமண்டல சோலையாகவும் இருந்திருக்கலாம். ஒருசிலர் மரம் மணல் தானியங்களிலிருந்து ஈரப்பதத்தை எடுக்கக் கற்றுக்கொண்டதாகக் கூறுகிறார்கள். ஆனாலும் இதன் நீர் ஆதாரம் இன்னும் விசித்திரமாகவே உள்ளது. விவிலிய காலங்களில் ஆதாமும் ஏவாளும் இந்த நிலங்களில் நடந்து சென்றதாகவும், தடைசெய்யப்பட்ட பழத்தை ருசித்ததாகவும் விவிலியம் சொல்கிறது. விவிலிய சொர்க்கமான ஏதேன் தோட்டம் ஒரு காலத்தில் இருந்தது என்று பகுரைனியர்கள் உறுதியாக நம்புகிறார்கள். வாழ்க்கை மரத்தைப் பார்வையிடும்போது இதை கற்பனை செய்வது கடினம்.  

## வரலாறு
தெற்கு பகுஹ்ரைனில் பாலைவனத்தின் நடுவில், ஒரு மணல் மேடின் உச்சியில், ஒரு தனி மரம் உயரமாக நிற்கிறது. இன்னும், அகலமான கிளை மரம் சுமார் 4 நூற்றாண்டுகளாக பிழைத்து வருகிறது. வாழ்க்கை மரம் ஒரு இயற்கை அதிசயம் என்று பஹ்ரைனியர்கள் நம்புகிறார்கள், மேலும் 10 மீட்டர் உயரமான மரம் இப்போது ஒவ்வொரு ஆண்டும் பல்லாயிரக்கணக்கான பார்வையாளர்களை ஈர்க்கிறது.  

## சுற்றுலா அம்சம்
பகுரைனின் மிகவும் பிரபலமான அடையாளங்களில் ஒன்றான 400 ஆண்டுகள் பழமையான இந்த வாழ்க்கை மரத்தின் அருகே ஒரு திறந்தவெளி ஒலி, ஒளி அரங்கத்தைக் கொண்ட விரிவான பணிகள் திட்டமிடப்பட்டுள்ளன என்று ஒரு அறிக்கை தெரிவிக்கிறது. $ 786,800 திட்டத்தில் இதற்கு நிதி ஒதுக்கப்பட்டுள்ளதாக வளைகுடா டெய்லி நியூஸ் அறிக்கையில் தெரிவிக்கப்பட்டுள்ளது.  

2009 ஆம் ஆண்டில், மரம் இயற்கையின் ஏழு புதிய அதிசயங்களின் பட்டியலில் சேர்க்க பரிந்துரைக்கப்பட்டது, ஆனால் அது பட்டியலில் இடம் பெறவில்லை.  

## மரத்தின் பயன்பாடு
மரம் ஏராளமாக பச்சை இலைகளால் மூடப்பட்டுள்ளது. அதன் வயது மற்றும் இப்பகுதியில் வளரும் ஒரே பெரிய மரம் என்பதால், இந்த மரம் உள்ளூர் சுற்றுலா தலமாக விளங்குகிறது. மேலும் ஒவ்வொரு ஆண்டும் சுமார் 65,000 பேர் வருகை தருகின்றனர். இதிலிந்து எடுக்கப்படும் மஞ்சள் பிசின் மெழுகுவர்த்திகள், நறுமணப் பொருட்கள், பசை போன்றப் பொருட்களைத் தயாரிக்கப் பயன்படுகிறது; பீன்ஸ் உணவு, பழக்கூழ், வைன் ஆகியவற்றில் பதப்படுத்தப்படுகிறது.  

## பிரபல கலாசாரத்தில்
இந்த மரம் 1991 ஆம் ஆண்டு வெளியான *எல்.ஏ ஸ்டோரி* என்ற திரைப்படத்தில் குறிப்பிடப்பட்டுள்ளது. அதில் ஸ்டீவ் மார்ட்டின் இதை பூமியின் மிக விசித்திரமான இடங்களில் ஒன்றாக குறிப்பிட்டார்.
# டாக்டர் ஆர். ஏ. என். எம் கலை மற்றும் அறிவியல் கல்லூரி



**டாக்டர் ஆர்.ஏ.என்.எம் கலை மற்றும் அறிவியல் கல்லூரி** (Dr. R. A. N. M. Arts and Science College) என்பது தமிழ்நாட்டின், ஈரோடு மாவட்டத்தின் ஈரோடு பகுதியிலுள்ள இரங்கம்பாளையத்தில் அமைந்துள்ள இருபாலர், சுயநிதிக் கல்லூரி ஆகும். 1995ஆம் ஆண்டு ஈரோடு மகளிர் கலைக் கல்லூரி எனத் தொடங்கப்பட்ட இக்கல்லூரி 2004ஆம் ஆண்டு இருபாலர் பயிலும் டாக்டர் ஆர். ஏ. என். எம் கலை மற்றும் அறிவியல் கல்லூரியாக மாற்றப்பட்டது. முதலியார் கல்வி அறக்கட்டளையைச் சேர்ந்த இக்கல்லூரி கோயம்புத்தூரில் உள்ள பாரதியார் பல்கலைக்கழகத்தின் இணைவுபெற்றுள்ளது. கல்லூரியின் அறக்கட்டளையானது தமிழக அரசு மற்றும் பாரதியார் பல்கலைக்கழகத்தின் அங்கீகாரத்தைப் பெற்றுள்ளது. இங்கு வழங்கப்படும் படிப்புகளுக்கு புதுதில்லியில் உள்ள அகில இந்திய தொழில்நுட்பக் கல்விக் குழு (ஏஐசிடிஈ) மற்றும் பல்கலைக்கழக நிதிநல்கைக் குழு ஒப்புதல் அளித்துள்ளது.
# குஜராத்தி திரைப்படத்துறை


**குஜராத்தி திரைப்படத்துறை** (Gujarati cinema) என்பது இந்தியத் திரைப்படத்துறையில் முக்கிய பிராந்திய மற்றும் வடமொழி திரைப்படத் தொழில்களில் ஒன்றாகும். இது 1932 முதல் 2011 ஆம் ஆண்டு வரை ஆயிரத்திற்கும் மேற்பட்ட குஜராத்தி மொழித் திரைப்படங்களைத் தயாரித்துள்ளது.  

1932 ஆம் ஆண்டு வெளியான 'நர்சிங் மேத்தா' என்ற திரைப்படமே குஜராத்தி மொழியில் வெளியான முதல் பேசும் திரைப்படம் ஆகும். 1947 ல் இந்தியா சுதந்திரம் பெறும் வரை பன்னிரண்டு குஜராத்தி திரைப்படங்கள் மட்டுமே தயாரிக்கப்பட்டன. 2019 ஆம் ஆண்டில் வெளியான 'சால் ஜீவி லாயே!' என்ற திரைப்படம் குஜராத்தி திரைப்படத்துறையில் ₹ 52.14 கோடி (அமெரிக்க $ 7.3 மில்லியன்) அதிக வசூல் செய்த படம் ஆகும்.  

## வரலாறு
பேச்சுத் திரைப்படம் வருவதற்கு முன்பே குஜராத்தி மக்களுடனும் அவர்களின் கலாச்சாரத்துடனும் நெருங்கிய தொடர்புடைய பல ஊமைத் திரைப்படங்கள் தயாரிக்கப்பட்டன, மேலும் பல இயக்குநர்கள், தயாரிப்பாளர்கள் மற்றும் நடிகர்கள் குஜராத்தி மற்றும் பார்சி மக்கள் இருந்தனர். 1913 முதல் 1931 க்கு இடையில் குஜராத்திகளுக்கு சொந்தமான இருபது முன்னணி திரைப்பட நிறுவனங்கள், படப்பிடிப்பு வளாகங்கள் மற்றும் நாற்பத்து நான்கு முன்னணி குஜராத்தி இயக்குநர்கள் பெரும்பாலும் பம்பாயில் (இப்போது மும்பை) இருந்தனர்.  

ஊமைத் திரைப்படமான பில்வமங்கல் (பகத் சூர்தாஸ், 1919 என்றும் அழைக்கப்படுகிறது) குஜராத்தி எழுத்தாளர் சாம்ப்ஷி உதேஷியின் கதையை அடிப்படையாகக் கொண்டு பார்சி குஜராத்தியான ருஸ்டோம்ஜி தோடிவாலா என்பவரால் இயக்கப்பட்டது.
# ஈ. ஐ. டி பாலிடெக்னிக் கல்லூரி


** ஈ.ஐ.டி தொழில்நுட்பக் கல்லூரி** அல்லது **ஈரோடு தொழில்நுட்ப கல்லூரி** (E.I.T. Polytechnic College) என்பது தமிழ்நாட்டின், ஈரோடு மாவட்டத்தின் கவுந்தப்பாடி என்னும் ஊரில் அமைந்துள்ள தொழில்நுட்பக் கல்லூரி ஆகும். இக்கல்லூரி 1980ஆம் ஆண்டு நிறுவப்பட்டது. இக்கல்லூரி முதலியார் கல்வி அறக்கட்டளையைச் சேர்ந்தது. இங்கு வழங்கப்படும் படிப்புகளுக்கு அகில இந்திய தொழில்நுட்பக் கல்விக் குழு (ஏஐசிடிஈ) ஒப்புதல் அளித்துள்ளது. இக்கல்லூரி 54 ஏக்கர் பரப்பளவில் உள்ளது.  

## பாடப் பிரிவுகள்
### அரசு உதவி பெறும் திட்டங்கள்
- துகில் தொழில்நுட்பம்
- துகில் பதப்படுத்துதல்
- துகில் தொழில்நுட்பம் (பின்னலாடை)
- இயந்திரவியல் பொறியியல்

### சுய ஆதரவு திட்டங்கள்
- மின் மற்றும் மின்னணு வியல் பொறியியல் மற்றும்
- மின்னணு மற்றும் தொடர்பாடல் பொறியியல்r
# அதாத் சிவன் கோயில்


**அதாத் சிவன் கோயில்**(*Adat shiva temple*) என்பது திருச்சூர் மாவட்டத்தில் அதாத் என்ற கிராமத்தில் அமைந்துள்ளது. இந்த கோவிலின் முக்கிய தெய்வங்கள் பரமேசுவரரும்,மகாவிஷ்ணுவும் ஆவர். இரு தெய்வங்களும் தனித்தனி கோயில் வளாகத்தைக் கொண்டுள்ளன. பரமேசுவரர் கிழக்கு நோக்கியும், மகா விஷ்ணு மேற்கு நோக்கியும் இருக்கிறார். இக்கோவில் பரசுராமரால் நிறுவப்பட்டதாக நம்பப்படுகிறது. மேலும், இது கேரளாவின் 108 முக்கிய சிவன் கோவில்களில் ஒன்றாகும்.  

## அதாத் விஷ்ணு கோயில்
அதாத் கிராமத்தின் பெயரைக் குறித்தும் அதாத் மகாவிஷ்ணு கோவிலின் பெயர் குறித்தும் விசித்திரமான தொன்மக்கதை ஒன்று உள்ளது. அந்தக் கதை குருராம்மா மற்றும் குருர் இல்லத்துடன் தொடர்புடையது. ஒருமுறை குருவாயூரப்பனின் பூஜைக்காக குருராம்மா பிரசாதம் தயாரித்தபோது ஒரு சிறுவன் அவளுக்கு உதவுவதாக வந்தான். குருராம்மா வில்வமங்கலம் சாமியாரின் வருகைக்காக காத்திருந்தபோது பிரசாதத்தைச் சிறுவன் உண்ணுவதைப் பார்த்து அச்சிறுவனைப் பானையில் போட்டு மூடி வைத்ததாகவும் பின்னர் சிறுவனாக வந்தது குருவாயூரப்பன் என்று அறிந்ததாகவும் நம்பப்படுகிறது. அந்த இடம் கிருஷ்ணரை மூடியது என்னும் பொருளில் அதாத் என்று அழைக்கப்படுவதாகவும் நம்பப்படுகிறது.
# டெக்கனி திரைப்படத்துறை

**டெக்கனி திரைப்படத்துறை** (Deccani film industry) என்பது இந்தியாவில் தெலுங்கானா மாநிலத்தில் ஐதராபாத்தை தளமாகக் கொண்ட டெக்கனி மொழி/ஹைதராபாத் உருது மொழிகளை சார்ந்த திரைப்படத்துறை ஆகும். இந்த மொழித் திரைப்படங்கள் இந்தியாவின் டெக்கான் பகுதியில் மட்டுமல்ல உலகின் பிற இந்தி - உருது பேசும் பகுதிகளிலும் பிரபலமடைந்துள்ளன.  

இது தென்னிந்தியாவில் பேசப்படும் இந்தோ-ஆரிய திராவிட இந்துசுத்தானி மொழியான டெக்கனி மொழியிலும் மற்றும் குறிப்பாக ஐதராபாத் உருது மொழியிலும் தயாரிக்கப்படுகின்றன. சில திரைப்படங்கள் தரமான உருது மொழி இசையை இணைத்து தயாரிக்கப்படுகின்றது. ஆரம்பகாலத்தில் திரைப்பட சான்றிதழ் வாரியத்தால் "இந்தி" திரைப்படங்கள் என்றே பெயரிடப்பட்டது. ஆனால் பலரின் முயற்சியால் இந்த துறை டெக்கனி திரைப்படத்துறை என்ற சொந்த மொழி குறிச்சொல்லைப் பெற்றுள்ளது.
# அமெரிக்க இலித்தியம் நிறுவனம்

**அமெரிக்க இலித்தியம் நிறுவனம்** *(Lithium Corporation of America)* என்பது இலித்தியம் வெட்டியெடுக்கும் ஒரு சுரங்க நிறுவனமாகும்.  

அமெரிக்காவின் வட கரோலினா மாநிலத்திலுள்ள பெசெமர் நகரம், காசுடன் மாகாணம், மற்றும் தெற்கு தகோட்டா மாநிலத்தின் பிளாக் இல்சு மலைத்தொடர் ஆகிய பகுதிகளுக்கு அருகில் சிபாடுமின் மற்றும் பெக்மாடைட்டு எனப்படும் தீப்பாறை தாதுக்களை இந்நிறுவனம் வெட்டியது.  
கனடாவின் இலித்தியம் தயாரிப்பாளரான கியூபெக் இலித்தியம் நிறுவனம் 1959 ஆம் ஆண்டு செப்டம்பர் மாதத்தில் அமெரிக்க இலித்தியம் நிறுவனத்தின் மீது ஒப்பந்தத்தை மீறியதற்காக வழக்குத் தொடர்ந்தது. இது கையகப்படுத்தப்பட்ட நேரத்தில், நிறுவனம் உலகின் மிகப்பெரிய இலித்தியம் உற்பத்தியாளராக இருந்தது.  

1985 ஆம் ஆண்டில், அமெரிக்காவின் இலித்தியம் நிறுவனம் உணவு இயந்திரங்கள் நிறுவனத்தால் கையகப்படுத்தப்பட்டது. முன்னதாக இந்நிறுவனம் உணவு இயந்திரங்கள் மற்றும் வேதியியல் நிறுவனம் என்று அழைக்கப்பட்டது. கையகப்படுத்தப்பட்ட நேரத்தில், இந்நிறுவனம் உலகின் மிகப்பெரிய இலித்தியம் உற்பத்தியாளராக இருந்தது.  
உணவு இயந்திரங்கள் நிறுவனத்தின் இலித்தியம் செயல்பாடுகள் அனைத்தும் இப்போது உணவு இயந்திரங்கள் நிறுவன இலித்தியம் என்றே அழைக்கப்படுகின்றன.
# சத்திசுகரித் திரைப்படத்துறை

**சத்திசுகரித் திரைப்படத்துறை** அல்லது **சோலிவுட்** (Chhattisgarhi cinema) என்பது இந்தியாவில் சத்தீசுகர் என்ற மாநிலத்தில் சத்திசுகரி மொழியில் வெளியாகும் திரைப்படங்களையும், அதைச் சார்ந்த தொழிலாளர்களையும் உள்ளடக்கிய திரைப்படத்துறை ஆகும். 1965 ஆம் ஆண்டில் 'காஹி தேபே சந்தேஷ்' என்ற முதல் கருப்பு வெள்ளை நிறத்தில் சத்திசுகரி மொழித் திரைப்படம் வெளியானது.  

## வரலாறு
முதல் சத்திசுகரி மொழித் திரைப்படம் 1965 ஆம் ஆண்டில் மனு நாயக் இயக்கி தயாரித்த 'காஹி தேபே சந்தேஷ்' என்ற திரைப்படம் கருப்பு வெள்ளை நிறத்தில் வெளியானது. இந்த படத்தை முன்னாள் இந்தியப் பிரதமர் இந்திரா காந்தி இந்தப் படத்தைப் பார்த்ததாகக் கூறப்படுகிறது. அதை தொடர்ந்து 1971 ஆம் ஆண்டு விஜய்குமார் பாண்டே தயாரிக்க, நிரஞ்சன் திவாரி இயக்கிய 'கர் துவார்' என்ற திரைப்படம் வெளியானது. இருப்பினும் இரண்டு திரைப்படங்களும் வசூல் ரீதியாக சிறப்பாக செயல்படவில்லை மற்றும் தயாரிப்பாளர்களுக்கு பெரும் நஷ்டம் ஏட்பட்டது. இதனால் கிட்டத்தட்ட 30 ஆண்டுகளுக்கு சத்திசுகரி மொழித் திரைப்படங்கள் தயாரிக்கப்படவில்லை.  

## நவீன திரைத்துறை
2000 ஆம் ஆண்டு சத்திசுகரி மொழித் திரைப்படத்துறைக்கு மறு புத்தியுர் காலம் என்று கூறலாம். 2000 ஆம் ஆண்டில் சதீஷ் ஜெயின் தயாரித்து இயக்கிய 'மோர் சைன்ஹா பூன்யா' என்ற திரைப்படம் அக்டோபர் 27, 2000 ஆண்டு வெளியிடப்பட்டது. மூன்று நாட்களுக்குப் பிறகு, பிரதமர் அடல் பிகாரி வாச்பாய் என்பவர் சத்தீஸ்கர் என்ற புதிய மாநிலத்தை உருவாக்குவதாக அறிவித்தார். அதன் பிறகு இப்படம் ஒரு மிகப்பெரிய வெற்றித் திரைப்படம் என்று கூறப்படுகிறது, ஏனெனில் இந்த படம் வெறும் 20-30 லட்சம் ரூபாயில் தயாரிக்கப்பட்டது, ஆனால் ரூ .2 கோடிக்கு மேல் வசூல் செய்தது.  

2005 ஆம் ஆண்டில் இசை இயக்குநர் கல்யாண் சென் இசையமைபில் பிரபல பாடகி லதா மங்கேஷ்கர் என்பவர் 'பக்லா' என்ற சத்திசுகரி திரைப்படத்திற்காக ஒரு பாடலைப் பாடினார். இது சத்திசுகரித் திரைப்படத்துறை மீதான தயாரிப்பாளர்களின் ஆர்வத்தை புதுப்பித்தது. இன்று சத்திசுகரி மொழித் திரைப்படங்கள் சத்தீஸ்கருக்கு வெளியே கூட, குறிப்பாக நாக்பூர் போன்ற நகரங்களில் வெளியிடப்படுகின்றன.
# சக்மா திரைப்படத்துறை

**சக்மா திரைப்படத்துறை** அல்லது **சக்வுட்** என்பது சக்மா மொழியில் தயாரிக்கப்படும் திரைப்படங்களைக் குறிக்கிறது. இந்த மொழித் திரைப்படங்கள் இந்தியாவில் (திரிபுரா, மிசோரம், அருணாசலப் பிரதேசம்) போன்ற மாநிலங்களிலும் பங்களாதேஷ் மற்றும் மியான்மர் போன்ற நாடுகளிலும் தயாரிக்கப்படுகின்றது.  

சடரூபா சன்யால் இயக்கிய 'தன்யாபி பிர்தி' என்ற திரைப்படம் ஜூலை 19 2005 ஆம் ஆண்டு வெளியிடப்பட்டது. இது வே வணிக ரீதியான திரையிடலைக் கொண்ட முதல் காணொளித் திரைப்படம் ஆகும். அதை தொடர்ந்து காணொளி திரைப்படங்களின் தயாரிப்பு வேகத்தை அதிகரித்ததால், சக்மா திரையுலகம் விரிவடைந்து ஒவ்வொரு ஆண்டும் சுமார் 3-10 படங்கள் தயாரிக்கப்படுகின்றன.'மோர் தெங்கரி' என்ற திரைப்படம் பங்களாதேஷில் ஒரு பூர்வீக மொழியில் முதல் முறையாக ஒரு கதையைச் சொல்லும் முதல் பங்களாதேஷ் சக்மா மொழித் திரைப்படம் ஆகும்.
# போச்புரித் திரைப்படத்துறை

**போச்புரித் திரைப்படத்துறை** (Bhojpuri cinema) என்பது இந்தியாவில் பீகார் மாநிலத்தை தலைமை இடமாக கொண்டு போச்புரி மொழியில் வெளியாகும் திரைப்படங்களையும், அதைச் சார்ந்த தொழிலாளர்களையும் உள்ளடக்கிய திரைத்துறை ஆகும். போஜிவுட் என்று பிரபலமாக அழைக்கப்படும் போச்புரித் திரைப்படத்துறை ஒரு வளர்ந்து வரும் துறை ஆகும்.  

முதல் போச்புரி பேசும் படம் 'கங்கா மையா தோஹே பியாரி சதாய்போ' என்ற திரைப்படம் 1963 ஆம் ஆண்டில் விஸ்வநாத் ஷாஹாபாதியால் என்பவரால் வெளியிடப்பட்டது. 1980 களில் குறிப்பிடத்தக்க சில போச்புரித் திரைப்படங்கள் மட்டுமே வெளியானது. அண்மைய ஆண்டுகளில் போச்புரித் திரைப்படத்துறை சுமார் ₹ 2000 கோடி தொழிலாக வளர்ந்துள்ளது. போச்புரி திரைப்படங்கள் வட அமெரிக்கா, ஐரோப்பா மற்றும் ஆசியாவின் பல்வேறு பகுதிகளிலும் திரையிடப்படுகிறது. அங்கு இரண்டாம் மற்றும் மூன்றாம் தலைமுறை குடியேறியவர்கள் இன்னும் போச்புரி மொழியைப் பேசுகிறார்கள். அதேபோல் கயானா, டிரினிடாட் மற்றும் டொபாகோ, சுரினாம், பிஜி, மொரீஷியஸ் மற்றும் தென்னாப்பிரிக்காவிலும் போச்புரி மொழித் திரைப்படங்கள் பார்க்கப்படுகின்றது.  

## வரலாறு
1960 களில் பீகாரைச் சேர்ந்த இந்தியாவின் முதல் ஜனாதிபதி ராஜேந்திர பிரசாத் என்பவர் பாலிவுட் நடிகர் நசீர் உசேனைச் சந்தித்து போச்புரியில் ஒரு திரைப்படத்தை உருவாக்கச் சொன்னார். அவரின் வேண்டுகோளுக்கு ஏற்ப 1963 ஆம் ஆண்டில் முதல் போச்புரி திரைப்படம் உருவாக வழிவகுத்தது. போச்புரி திரைத்துறை வரலாறு நல்ல வரவேற்பைப் பெற்ற 'கங்கா மையா தோஹே பியாரி சதாய்போ' என்ற திரைப்படத்தின் மூலம் தொடங்குகியது. பாலிவுட் திரைத்துறையில் முக்கிய நட்சத்திரமான அமிதாப் பச்சன் உட்பட பலரும் சமீபத்தில் போச்புரி படங்களில் பணியாற்றியுள்ளனர்.
# புலியனூர் மகாதேவர் கோயில்


**புலியனூர் மகாதேவர் கோயில்**(Puliyannoor Mahadeva Temple) என்பது ஒரு இந்து கோயில். இக்கோவில் இந்திய மாநிலமான கேரளாவில் கோட்டயம் மாவட்டத்தில் புலியனூர் என்னும் ஊரில் அமைந்துள்ளது. இக்கோயில் பொதுவாக செருத்தில் வலுத்து புலியனூர் (சிறியதில் பெரியது) என்று மலையாளத்தில் அழைக்கப்படுகிறது. புலியனூர் ஓராய்மா கோயில் தேவஸ்வம் என்று அழைக்கப்படும் நம்பூதிரி குடும்பங்கள் கோயிலை நிர்வகிக்கின்றன. இது பாலா என்னும் இடத்திலிருந்து சுமார் 3 கி.மீ. (1.9 மைல்) மற்றும் எட்டுமனூரிலிருந்து 13 கி.மீ. (8.1 மைல்) தொலைவில் உள்ளது.  

## இறைவன்
இக்கோயில் இறைவன் சிவனுக்காக படைத்தளிக்கப்பட்ட கோயில் ஆகும்.கணபதி, யோகேஸ்வரர், சாஸ்தா, நாக கிருஷ்ணர், தேவி, யட்சியம்மா ஆகியோர் இக்கோயிலின் துணை தெய்வங்கள் ஆகும்.  

## வரலாறு
இந்த கோயிலை 'சத்தம்பலக்கல் (நலோனில்) சோனார் செட்டியார்' என்ற நபர் கட்டியுள்ளார்.  

## விழாக்கள்
இக்கோவிலின் வருடாந்திர திருவிழா மலையாள மாதமான கும்பத்தில்(பிப்ரவரி/மார்ச்) எட்டு நாட்களுக்கு நடத்தப்படுகிறது. வருடாந்திர திருவிழா தவிர, விஷூ, நவராத்திரி, மண்டல மகரவிளக்கு மற்றும் மகா சிவராத்திரி ஆகியவை மற்ற முக்கியமான திருவிழாக்கள் ஆகும்.
# சிமோகா சுப்பண்ணா


**சிமோகா சுப்பண்ணா** *(Shimoga Subbanna)* கன்னடமொழி பின்னணி பாடகரும் பாவகீதத்தின் ஒருவகையான சுகமா சங்கீதா என்ற இந்திய இசைப் பாடகராவார். இவர் 1938 ஆம் ஆண்டு திசம்பர் 14 ஆம் தேதியன்று பிறந்தார். சுப்பிரமண்யா என்பது இவர் இயற்பெயராகும். 1979 ஆம் ஆண்டு வெளியான காடு குதுரே என்ற கன்னட மொழித் திரைப்படத்தில் காடு குதுரே ஓடி பந்திட்டா என்ற பாடலைப் பாடியதற்காக சுப்பண்ணா தேசிய விருதைப் பெற்றார். பின்னணி பாடலுக்காக தேசிய விருதை வென்ற முதல் கன்னட மொழிப் பாடகர் சுப்பண்ணா ஆவார். ஒரு முன்மாதிரியான பாடகர் மற்றும் இசைக்கலைஞர் என்பதைத் தவிர, இவர் ஒரு வழக்கறிஞசராகவும் சான்றுறுதி அலுவலராகவும் இருந்தார்.  

## விருதுகளும் சிறப்புகளும்
சுகமா சங்கீதாவுக்கு இவர் செய்த பங்களிப்பிற்காக சுப்பண்ணாவுக்கு பல விருதுகளும் கௌரவங்களும் கிடைத்தன. அவற்றில் சில கீழே பட்டியலிடப்பட்டுள்ளன.  
- 1978 ஆம் ஆண்டிற்கான சிறந்த ஆண் பின்னணிப் பாடகர் என்ற தேசிய திரைப்பட விருது
- 2008 ஆம் ஆண்டு குவேம்பு பல்கலைக்கழக கௌரவ முனைவர் பட்டம்
- 2009 ஆம் ஆண்டில் சுந்தர ரிசி விருது
# மேற்கு வங்காளத் திரைப்படத்துறை



**மேற்கு வங்காளத் திரைப்படத்துறை** அல்லது **டோலிவுட்** (Cinema of West Bengal) என்பது இந்தியாவில் மேற்கு வங்காளத்தில் கொல்கத்தாவை தலைமை இடமாக கொண்டு இயங்கும் இந்திய வங்காள மொழித் திரைப்படத்துறை ஆகும். 1932 ஆம் ஆண்டிலிருந்து டோலிகுஞ்ச் மற்றும் ஹாலிவுட் என்ற சொற்களில் இருந்து **டோலிவுட்** என்ற புனைப்பெயரில் அழைக்கப்படுகின்றது. இது வரலாற்று முக்கியத்துவம் வாய்ந்த திரைப்படத்துறையாகவும் மற்றும் ஒரு காலத்தில் இந்தியத் திரைப்படத் தயாரிப்பின் மையமாக இருந்தது.  

இந்த திரைப்படத்துறை இந்தியத் திரைப்படத்துறையில் மிகவும் விமர்சன ரீதியாக பாராட்டப்பட்ட மற்றும் உலகளாவிய அளவில் திரைப்படங்கள் மற்றும் கலைத் திரைப்படங்களைத் தயாரிப்பதில் பெயர் பெற்றது. பல திரைப்படத் தயாரிப்பாளர்கள் இந்திய தேசிய திரைப்பட விருதுகள் மற்றும் சர்வதேச பாராட்டையும் பெற்றனர். 20 ஆம் நூற்றாண்டின் பிற்பகுதியில் இருந்து பெங்காலி திரையுலகம் சிறியதாகிவிட்டது, பாலிவுட் மற்றும் தென்னிந்திய சினிமா போன்ற பிற பிராந்திய திரைப்படத்துறை தொழில் ரீதியாக முந்தியுள்ளது.  

1956 கான் திரைப்பட விழாவில் சத்யஜித் ராய் இயக்கிய பதேர் பாஞ்சாலி (1955) என்ற திரைப்படம் சிறந்த மனித ஆவண படமாக கௌரவிக்கப்பட்டது. அன்றிலிருந்து பெங்காலித் திரைப்படங்கள் அடுத்த பல தசாப்தங்களாக சர்வதேச அரங்குகள் மற்றும் திரைப்பட விழாக்களில் அடிக்கடி தோன்றின. இதனால் பெங்காலி திரைப்படத் தயாரிப்பாளர்கள் உலகளாவில் பார்வையாளர்களின் கவனத்தை ஈர்த்தது. அவர்களில் மிகவும் செல்வாக்கு செலுத்தியவர் சத்யஜித் ராய் என்பவர் ஆவார். இவரின் திரைப்படங்கள் ஐரோப்பியர்கள், அமெரிக்காக்கள் மற்றும் ஆசிய பார்வையாளர்களிடையே வெற்றிகரமாக அமைந்தன.  

## சொற்பிறப்பியல்
**டோலிவுட்** என்பது ஹாலிவுட் என்ற பெயரை சார்ந்து வைக்கப்பட்ட முதல் இந்தியத் திரைப்படத்துறையின் பெயர் ஆகும். இந்த பெயர் 1932 ஆம் ஆண்டில் அமெரிக்க ஒளிப்பதிவாளரான வில்ஃபோர்ட் ஈ. டெமிங் என்பர் எழுதிய ஒரு கட்டுரையில் வெளியிடத்தப்பட்டு. அமெரிக்க பொறியியலாளர் தயாரித்த முதல் இந்திய ஒலித் திரைப்படமும் வங்காள மொழி திரைப்படம் ஆகும்.
# அசாமியத் திரைப்படத்துறை



**அசாமியத் திரைப்படத்துறை** அல்லது **ஜாலிவுட்** (Assamese cinema) என்பது இந்தியாவில் அசாம் மாநிலத்தில் அசாமிய மொழியில் வெளியாகும் திரைப்படங்களையும், அதைச் சார்ந்த தொழிலாளர்களையும் உள்ளடக்கிய திரைத்துறை ஆகும். முதல் அசாமியத் திரைப்படம் 1935 ஆம் ஆண்டில் ஜோதி பிரசாத் அகர்வாலா என்பவர் இயக்கிய ஜயமதி என்ற திரைப்படம் ஆகும். அதை தொடர்ந்து ஜானு பருவா மற்றும் பபேந்திர நாத் சய்கியா இயக்கிய திரைப்படங்கள் மூலம் அசாமியத் திரைப்படத்துறை மெதுவாக வளர்சியடைந்தது. ஜாலிவுட் என்று பெயர் அகர்வாலாவின் ஜோதி சித்ராபன் பிலிம் நிறுவனத்தால் வழங்கப்பட்டது.
# மங்களூர் நகர அரங்கம்


**மங்களூர் நகர அரங்கம்** *(Town Hall of Mangalore)* 1964 ஆம் ஆண்டு திசம்பர் மாதம் 29 அன்று திறக்கப்பட்டது. இந்தியாவின் கர்நாடக மாநிலத்திலுள்ள மங்களூர் நகரத்தின் மையப்பகுதியிலுள்ள அம்பன்கட்டா பகுதியில் இந்த அரங்கம் அமைந்துள்ளது. மங்களூர் நகரத்தின் அனைத்து முக்கிய சமூக, அரசியல் மற்றும் கலாச்சார நிகழ்வுகளுக்கும் இவ்வரங்கம் ஒரு முக்கிய தளமாகும்.  

யக்சகானா, துளு, கன்னடம், கொங்கனி நாடகங்கள் இங்கு அரங்கேற்றப்படுகின்றன. குறிப்பாக துளு நாடகத்தின் முதல் நிகழ்ச்சி இங்கு அரங்கேற்றப்பட்ட பின்னர்தான் பிற பகுதிகளுக்கு கொண்டு செல்லப்படுகிறது.  

2016 ஆம் ஆண்டு மங்களூர் நகர அரங்கம் 4.58 கோடி ரூபாய் செலவில் புதுப்பிக்கப்பட்டு குழந்தைகள் தினத்தில் திறக்கப்பட்டது
# கனககிரி


**கனககிரி** *(Kanakagiri)* இந்திய வரலாற்று தளமான கனகச்சலபதி கோயில் அமைந்துள்ள ஊராகும். இதை சுவர்ணகிரி என்ற பெயராலும் அழைப்பார்கள்.  
## புவியியல்
கர்நாடக மாநிலத்தின் கங்காவதி நகருக்கு வடமேற்கே 20 கி.மீ தொலைவில் உள்ள கொப்பள் மாவட்டத்தில் கனககிரி அமைந்துள்ளது.  
## கோயில்
கனகச்சலபதி கோயில் கனகிரியின் நாயக்கர்களால் கட்டப்பட்டது. கோயிலின் அரங்குகள் மற்றும் தூண்கள் விசயநகர காலத்திலிருந்து வந்த தென்னிந்திய கட்டிடக்கலைக்கு ஒரு தனித்துவமான எடுத்துக்காட்டுகளாகும். இங்குள்ள கோபுரங்கள் மற்றும் சுவர்கள் சிற்பங்களால் அலங்கரிக்கப்பட்டுள்ளன. கறுப்பு மெருகூட்டப்பட்ட கல், அரைச்சாந்து மாதிரிகளில் ராசா மற்றும் ராணி சிலைகளும் புராணகால உருவங்களின் மரச் சிலைகளும் இந்த அலங்காரத்தில் இடம்பெற்றுள்ளன.  
இங்குள்ள கனககிரி சமண தீர்த்தம் என்பது 5 அல்லது 6 ஆம் நூற்றாண்டில் மேற்கு கங்கை வம்சத்தால் கட்டப்பட்ட சமண கோவிலின் ஒரு வளாகமாகும்.  
வெங்கடப்ப நாயக் கட்டிய அரசர்களில் குளியல் குளம் கனகிரியின் புறநகரில் கட்டப்பட்டுள்ளது.  
## கோட்டை
கனககிரியிலிருந்து 20 கி.மீ தொலைவில் உள்ள ஏமகுத்தா கோட்டை கந்துகலி குமார ராமாவின் கம்மடதுர்கா கோட்டைக்கு அடுத்ததாக உள்ளது. இந்த கோட்டை 14 ஆம் நூற்றாண்டில் கட்டப்பட்ட்தாகும். இந்த கோட்டையில் தசரா கொண்டாடும் துர்கா தேவியின் கோயில் உள்ளது.  
## உற்சவம்
கோயிலுடன் தொடர்புடைய கனககிரி உற்சவம் ஒவ்வோர் ஆண்டும் பங்குனி மாதத்தில் இங்கு நடைபெறுகிறது.  
## இவற்றையும் காண்க
- விஜயநகரப் பேரரசு
- விஜயநகரக் கட்டிடக்கலை
- மௌரியப் பேரரசு
- அம்பி (கர்நாடகம்)
- கங்காவதி, கர்நாடகா
- கொப்பள்
- கருநாடகம்
# விருமாண்டி தேவர்

**விருமாண்டி தேவர்** என்பவர், இந்தியாவில் 60,000 ஆண்டுகளுக்கு முன் தோன்றிய மனிதர்களின் எம் 130 மரபணுவை கொண்ட ஆதி மனிதர் என்று விஞ்ஞானிகளால் அறிவிக்கப்பட்டவர்.  

## வரலாறு
2005 ஆம் ஆண்டிலிருந்து மரபியல் நிபுணர் ஸ்பென்ஸர் வெல்ஸ் (Spencer Wells) அவர்கள் ஒத்த மரபணுக்களைக் கொண்ட மனிதர்களை கண்டுபிடிப்பதில் ஈடுப்பட்டு வருகிறார். 70,000 ஆண்டுகளுக்கு முன்பு, ஆப்பிரிக்காவில் இருந்து இடம்பெயர்ந்த மக்களின் மரபணுவை தேடி தன் ஆய்வை தொடங்கினார். கடலோர பகுதிகளின் வழியாகத்தான் முதன் முறையாக மக்கள் இடப் பெயர்ச்சி நடந்தது என்பதைக் கண்டுபிடித்துக் கூறிய மதுரை காமராஜர் பல்கலைக்கழகத்தின் ஆய்வுக் குழுவின் தலைவர் பிச்சப்பன் அவர்கள், இந்தியாவில் இந்த ஆய்வில் முக்கியப் பங்கு வகித்துள்ளார்.  

ஆக்ஸ்போர்ட் ஆய்வு பல்கலைக்கழகத்துடன் இணைந்து, உலகில் உள்ள பல லட்சம் மனிதர்களிடம் இருந்து டிஎன்ஏ மாதிரிகளை எடுத்து, இந்தக் குழு ஆய்வு செய்து வந்துள்ளனர்.  

இந்த ஆய்வில், தமிழ்நாட்டின், மதுரை மாவட்டம், ஜோதிமாணிக்கம் கிராமத்தில், கள்ளர் மரபை சேர்ந்த ஆண்டிதேவர், அமராவதி அம்மாள் அவர்களின் மகன் விருமாண்டித் தேவரின் ஜீன், கிட்டத்தட்ட 70,000 ஆயிரம் ஆண்டுகளுக்கு முன்பு இந்தியாவில் குடியேறிய ஆப்பிரிக்க மனிதர்களின் ஜீன்களோடு ஒத்துப் போவதாக இக்குழுவினர் கண்டுபிடித்துள்ளார்கள்.  
இவரது ஜீன் எம் 130 ரக ஜீனாகும். இதுதான் இந்தியாவில் தற்போதைய தேதியில் மிகவும் பழமையான ஜீன் என்றும் ஆய்வாளர்கள் கூறுகிறார்கள். ஆஸ்திரேலியாவிலும் எம் 130 ரக ஜீன் உடையவர்கள் வனப்பகுதியில் இப்போதும் வாழ்ந்து வருவதாக இந்த ஆய்வு கூறுகிறது.  

இந்தக் கண்டுபிடிப்பின் மூலம் இந்தியாவில் குடியேறிய முதல் மனிதனின் வாரிசு என்ற பெருமையைப் பெறுகிறார் விருமாண்டி தேவர்.  

விருமாண்டி தேவர், சிஸ்டம் அட்மினிஸ்டிரேட்டராக வேலை பார்த்து வருகிறார். மதுரை காமராசர் பல்கலைக்கழகத்தில் எம்சிஐஎஸ்சி முதுகலையும், எம்.சி.ஏ.யும் தேர்ச்சி பெற்று ஆய்வுப் படிப்பினை நிறைவு செய்ய இருக்கிறார். இவரது மனைவி செல்வி என்பவராவார்.  

## மேற்கோள்
# செங்டூ சுவாங்லியு பன்னாட்டு வானூர்தி நிலையம்


**செங்டூ சுவாங்லியு பன்னாட்டு வானூர்தி நிலையம்** (Chengdu Shuangliu International Airport) சீனாவின் சிச்சுவான் மாகணத்தின் தலைநகர் செங்டூவின் முதன்மை பன்னாட்டு வானூர்தி நிலையம் ஆகும். சுவாங்லியு மாவட்டத்தின் வடக்கு மற்றும் செங்டூவின் தென்மேற்கில் சுமார் துரத்தில் அமைந்துள்ளது. இந்த வானூர்தி நிலையம் ஏர் சீனா, சிச்சுவான் ஏர்லைன்ஸ் மற்றும் சென்குடு வான்சேவை நிறுவனம் ஆகியவற்றுக்கு முக்கிய முனைய நடுவமாக விளங்குகிறது.  

சுவாங்லியு வானூர்தி நிலையம் மூலம் 2019ஆம் ஆண்டில் 55.9 மில்லியன் பேர் பயணித்துள்ளார்கள். இது 2019 ஆம் ஆண்டில் உலகின் 25 போக்குவரத்து மிகுந்த வானூர்தி நிலையங்களில் 25வது இடத்தை பெற்றுள்ளது.  

## கண்ணோட்டம்

### வரலாறு
இந்த வானூர்தி நிலையம் முன்னர் **சுவாங்குசி வானூர்தி நிலையம்** என்று பெயரில் இயங்கியது. 1938 ஆம் ஆண்டு நடைபெற்ற இரண்டாம் சீன-ஜப்பானிய போர் / இரண்டாம் உலகப் போரின் போது துணை இராணுவ வானூர்திநிலையமாக திறக்கப்பட்டது.  

## வானூர்தி நிறுவனங்கள் மற்றும் இடங்கள்

### பயணிகள்

| வானூர்திச் சேவைகள் | சேரிடங்கள் |
| --- | --- |
| ஏர்ஏசியா | பினாங்கு |
| எயர் ஏசியா எக்சு | கோலாலம்பூர் |
| ஏர் புசன் | சியோல் இங்கியோன் |
| ஏர் சீனா | பேங்காக்-சுவர்ணபூமி, பெய்ஜிங், ஆங்காங், தோக்கியோ-நரிட்டா |
| எடிஹட் ஏர்வேஸ் | அபுதாபி |
| ஹொங்கொங் ஏர்லைன்சு | ஆங்காங் |
| இன்டிகோ | தில்லி, மும்பை |

### சரக்குப் போக்குவரத்து
# 9,10-இருபுரோமோ ஆந்திரசீன்


**9,10-இருபுரோமோ ஆந்திரசீன்** *(9,10-Dibromoanthracene)* என்பது ஆந்திரசீனின் மைய வளையத்தில் இரு புரோமின் அணுக்கள் சேர்ந்திருக்கக்கூடிய ஒரு கரிம வேதியியல் சேர்மமாகும்.ஓர் அணுசக்தி நுண்ணோக்கி மற்றும் வரியோட்ட புழைவழி நுண்ணோக்கி ஆகியவற்றால் ஒரு வேதியியல் வினை காணப்பட்ட முதல் ஒற்றை மூலக்கூறு 9,10-இருபுரோமோ ஆந்திரசீன் என்பது குறிப்பிடத்தக்கது.  
## தயாரிப்பு
இயன் எம். எயில்பிரான் மற்றும் சான் எசு. ஈடன் ஆகியோர் 1923 ஆம் ஆண்டு இங்கிலாந்தில் ஒருங்கிணைந்து 9,10-இருபுரோமோ ஆந்திரசீன் தயாரித்தனர்.  
## வினைகள்
கார்பன்-புரோமின் பிணைப்புகளை வரியோட்ட புழைவழி நுண்ணோக்கியின் மூலம் மின்னழுத்த துடிப்புகளைப் பயன்படுத்தி இரண்டு தொடர்ச்சியான படிகளில் தனித்தனியாகப் பிரிக்கலாம். இதன் விளைவாக உருவாகும் கார்பன் இயங்குருபுகள் சோடியம் குளோரைடு அடி மூலக்கூறு மூலம் 9,10-இருபுரோமோ ஆந்திரசீன் மீது நிலைநிறுத்தப்படுகின்றன. மேலும் கூடுதலான மின்னழுத்த துடிப்புகள் பெர்க்மேன் சுழற்சி வினை வழியாக ஈரியங்குருபுகளை ஒரு டையினுக்கு மாறுகின்றன அல்லது மீண்டும் பழைய நிலைக்குத் திரும்புகின்றன.  

:
# 1-ஆர்சனோ-3-பாசுபோகிளிசரேட்டு


**1-ஆர்சனோ-3-பாசுபோகிளிசரேட்டு** *(1-Arseno-3-phosphoglycerate)* என்பது கிளிசரால்டிகைடு 3-பாசுபேட்டும் ஆர்சனேட்டும் சேர்ந்து கிளைக்காலாற் பகுப்பு முறையில் உருவாகும் ஒரு வேதிச் சேர்மமாகும். கிளிசரால்டிகைடு 3-பாசுபேட்டு டியைதரோகினேசு நொதி இவ்வினையில் முக்கியப் பங்கு வகிக்கிறது. நிலைப்புத்தன்மையற்ற இச்சேர்மம் தன்னிச்சையாக நீராற்பகுப்படைந்து ஆற்றல் உருவாக்கும் கிளைக்காலாற் பகுப்பு வினையை தவிர்த்து 3-பாசுபோகிளிசரேட்டாக சிதைவடைகிறது.
# மஞ்சு பாலா


**மஞ்சு பாலா சுவாமி** *(Manju Bala Swami)* ஓர் இந்தியத் தடகள வீராங்கணையாவார். 1989 ஆம் ஆண்டு சூலை மாதம் முதல் தேதியன்று இவர் பிறந்தார். சம்மட்டி வீசுதல் பிரிவு போட்டிகளில் இவர் பங்கேற்று விளையாடுவார். தென் கொரியாவின் இஞ்சியோனில் 2014 ஆம் ஆண்டு நடைபெற்ற ஆசிய விளையாட்டுப் போட்டியில் மஞ்சு வெண்கலப் பதக்கம் வென்றார்.  
அப்போட்டியில் வெள்ளிப் பதக்கம் வென்ற அசல் வெற்றியாளர் யாங் வென்சியு ஊக்கமருந்து சோதனையில் தோல்வியடைந்த காரணத்தால் இவரது வெண்கலப் பதக்கம் வெள்ளிக்கு மேம்படுத்தப்பட்டது. ஆனால், யாங் வென்சியு பின்னர் வெற்றியாளராக மீண்டும் அறிவிக்கப்பட்டார்.
# இரசியா சேக்


**இரசியா சேக்** *(Razia Sheikh)* ஓர் இந்திய முன்னாள் தடகள வீரராவார். இவர் ஈட்டி எறிதல் போட்டியில் போட்டியிட்ட வீராங்கணையாவார். 1987 ஆம் ஆண்டு நடைபெற்ற தெற்காசிய விளையாட்டுப் போட்டிகளில் ஈட்டி எறிதலில் 50 மீட்டர் தூரத்தைத் தாண்டிய முதல் இந்தியப் பெண்மணி என்ற பெருமை ரசியாவுக்கு உண்டு. 1982 ஆம் ஆண்டு தில்லியிலும் மற்றும் 1986 ஆம் ஆண்டு சியோலிலும் நடைபெற்ற ஆசிய விளையாட்டுப் போட்டிகளில் இரண்டு முறை ரசியா இந்தியாவின் சார்பாகப் பங்கேற்று விளையாடினார்.  
1987 ஆம் ஆண்டு கொல்கத்தாவில் நடந்த தெற்காசிய விளையாட்டுப் போட்டிகளில் இரசியா சேக் 50.38 மீட்டர் தொலைவுக்கு ஈட்டி எறிந்து ஒரு புதிய தேசிய சாதனையை நிகழ்த்தினார். இந்த போட்டியில் இரசியா தங்கம் வென்றார்.
# ராஜக்காடு



**ராஜக்காடு** (*Rajakkad*) என்பது மேற்குத் தொடர்ச்சி மலையில் அமைந்துள்ள இந்திய மாநிலமான கேரளாவில் உள்ள இடுக்கி மாவட்டத்தில் இருக்கும் ஒரு நகரமாகும். இது கேரளாவின் மிக வேகமாக வளர்ந்து வரும் நகரங்களில் ஒன்றாகும்.  

## பொருளாதாரம்
இந்த நகரத்தில் வசிப்பவர்களில் பெரும்பாலோர் விவசாயத்தை நம்பியிருக்கிறார்கள். முக்கிய பயிர்கள், கருப்பு மிளகு, ஏலக்காய் மற்றும் இஞ்சி போன்றவை ஆகும். கள்ளிமாலி காட்சிக் கோணம், பொன்முடி அணை, கனககுன்னு காட்சிக் கோணம் மற்றும் குத்தும்கல் நீர்வீழ்ச்சிகளைக் கொண்டுள்ள ராஜக்காடு சுற்றுலாத்தலமாகவும் விளங்குகிறது.  

## புள்ளிவிவரங்கள்

2011 நிலவரப்படி, நகரத்தின் மக்கள் தொகையானது 16,378, என்ற அளவில் உள்ளது. இதில் ஆண்களில் 8219 பேரும், பெண்களில் 8,159 பேரும் உள்ளனர்.  

## போக்குவரத்து

முக்கிய நகரங்களான எர்ணாகுளம், கோட்டயம், மூவாற்றுப்புழை, கட்டப்பனை, பாலா, அடிமாலி மற்றும் கோத்தமங்கலம் ஆகிய ஊர்களுக்கு தனியாரும், கேரள மாநில போக்குவரத்து கழகமும் பேருந்துகளை இயக்குகின்றன. அருகிலுள்ள விமான நிலையம் கொச்சி பன்னாட்டு வானூர்தி நிலையம் 109.5 கி.மீ தூரத்திலும், அருகிலுள்ள ரயில் நிலையம் ஆலுவா 107 கி.மீ தூரத்திலும் உள்ளது.  

## கல்வி

### கல்லூரிகள்

### பள்ளிகள்

## வழிபாட்டுத் தலங்கள்

## மேற்கோள்
# உமர்கோட் சிவன் கோயில்



**உமர்கோட் சிவன் கோயில்** (*Umarkot Shiv Mandir*) என்பது பாக்கித்தானில் சிந்து மாவட்டத்தில் உள்ள ராணா ஜாகீர் கோத் என்னும் இடத்திற்கு அருகில் உமர்கோட்டில் அமைந்துள்ள ஒரு இந்துக் கோவிலாகும். இந்தக் கோயில் உமர்கோட்டில் அமைந்துள்ள மிகப்பழமையான கோயில். மேலும், இந்தக் கோயிலானது சிந்துவில் மிகவும் புனிதமான இந்து வழிபாட்டுத் தலங்களில் ஒன்றாகும்.  

## முக்கியத்துவம்

இந்தக் கோயிலானது கீழ் சிந்து மாவட்டத்தில் வசிக்கக்கூடிய மக்களிடையே புனிதமான கோயிலாகக் கருதப்படுகிறது. யாத்ரீகர்கள் பலருக்கு இக்கோயிலானது தங்குமிடமாகவும் அமைகிறது.  

## தெய்வம்
இந்தக் கோயிலில் அற்புதமான சிவலிங்கம் ஒன்று உள்ளது. இது உண்மையில் உலகிலேயே மிகச் சிறந்த ஒன்றாகும். புராணக்கதை கூறுகிறது, உள்ளூர்வாசிகள் இலிங்கத்தின் உயரத்தைக் குறிக்கும் வரை இலிங்கமானது தன்னை வளர்த்துக் கொண்டே இருக்கும்.  

## திருவிழா

ஒவ்வொரு ஆண்டும் மகா சிவராத்திரியின் போது, மூன்று நாள் திருவிழா நடைபெறுகிறது. மகா சிவராத்திரியின் போது, கீழ் மற்றும் மேல் சிந்துவிலிருந்து பல யாத்ரீகர்கள் வருகிறார்கள், அவர்களில் பெரும்பாலானோர் மூன்று நாட்கள் கொண்டாட்டங்களுக்காகவே தங்கியிருக்கிறார்கள். இது நாட்டின் மிகப்பெரிய மத விழாக்களில் ஒன்றாகும். இதில் சுமார் 250,000 பேர் கலந்து கொள்கின்றனர். விழாவின் அனைத்து செலவுகளையும் உமர்கோட்டின் அனைத்து இந்து பஞ்சாயத்துகளுமே ஏற்கின்றன.  

## வரலாறு
புராணக்கதைகளின்படி, ஆயிரக்கணக்கான ஆண்டுகளுக்கு முன்பு ஒரு மனிதன் இங்கு மாடுகளை வளர்க்கப் பழகினான். அங்கு வளர்ந்த புற்களின் பரந்த திட்டுகளில் மாடுகள் புற்களை மேய்த்து வந்தான். ஒருநாள் அவன் தன் மாடுகளில் இருந்து ஒன்று வேறு எங்கோ சென்று அருகில் இருந்து இலிங்கத்திற்குப் பால் கொடுப்பதைக் கவனித்தான். அந்த நபர் தனது மாடு இவ்வாறு செய்வதைக் கண்டு அதன் விசித்திரமான நடத்தை குறித்து விசாரித்தான். இதனையடுத்து, மக்கள் இப்பகுதிக்கு வந்து, சோதனை செய்த பின்னர் அது ஒரு சிவலிங்கம் என்று முடிவு செய்தனர். இவ்வாறாக இங்கு சிவன் கோயில் கட்டப்பட்டது.
# ஆக்சாலைல் இருசயனைடு


**ஆக்சாலைல் இருசயனைடு** *(Oxalyl dicyanide)* என்பது C<sub>4</sub>N<sub>2</sub>O<sub>2</sub>. என்ற மூலக்கூற்று வாய்ப்பாட்டால் விவரிக்கப்படும் ஒரு கரிமவேதியியல் சேர்மமாகும்.  
## தயாரிப்பு
ஈரிமினோசக்சினோநைட்ரைலை நீராற்பகுத்தல் வினைக்கு உட்படுத்தி ஆக்சாலைல் இருசயனைடு தயாரிக்கப்படுகிறது.  
## வினைகள்
ஈரமினோமாலியோநைட்ரைலுடன் ஆக்சாலைல் இருசயனைடைச் சேர்த்து ஒடுக்க வினைக்கு உட்படுத்தினால் பிரசின்நாற்கார்போநைட்ரைலும் 5,6-ஈரைதராக்சிபிரசின்-2,3-இருகார்போநைட்ரைலும் உருவாகின்றன. இவ்விரண்டுமே பிரசின் வழிப்பெறுதிகளாகும்.